সৌদি আরব পশ্চিম এশিয়ার একটি আরব রাষ্ট্র। সরকারি নাম আরবিতে আল-মামলাকাহ আল-আরাবিয়া আল-সউদিয়াহ এবং ইংরেজিতে কিংডম অব সৌদি অ্যারাবিয়া (কেএসএ)। আরব উপদ্বীপের একটি বড় অংশ নিয়ে সৌদি আরব গঠিত। সৌদি আরবের আয়তন প্রায় ২১ লাখ ৫০ হাজার বর্গকিলোমিটার (৮ লাখ ৩০ হাজার বর্গমাইল)। মোট জনসংখ্যা ২ কোটি ৮৭ লাখ। এদের মধ্যে দুই কোটি সৌদি নাগরিক এবং ৮৭ লাখ বিদেশী। সৌদি আরব ভৌগোলিকভাবে এশিয়ার পঞ্চম বৃহত্তম রাষ্ট্র এবং আরব বিশ্বে আলজেরিয়ার পর দ্বিতীয় বৃহত্তম রাষ্ট্র। সৌদি আরবের সীমান্তে রয়েছে উত্তরে জর্দান ও ইরাক, উত্তর-পূর্বে কুয়েত, পূর্বে কাতার, বাহরাইন ও সংযুক্ত আরব আমিরাত, দক্ষিণ-পূর্বে ওমান এবং দক্ষিণে ইয়েমেন। সৌদি আরব আকাবা উপসাগরের মাধ্যমে ইসরাইল ও মিসর থেকে পৃথক হয়ে আছে। সৌদি আরব হচ্ছে একমাত্র দেশ যার লোহিত সাগর ও পারস্য উপসাগর উভয়ের সাথে উপকূল রয়েছে। এ দেশের ভূমির বেশির ভাগ ঊষর অবসবাসযোগ্য মরুভূমি অথবা অনুর্বর ভূমিকাঠামো নিয়ে গঠিত।